9. ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. 114/4764 της 5/21 Ιαν. 1976 (ΦΕΚ Β΄ 66) Περί αναπροσαρμογής των υπό του Ταμείου Επικουρικής Ασφαλίσεως Χημικών παρεχομένων συντάξεων. Έχοντες υπ’ όψει: 1.Τας διατάξεις: α)Του άρθρ. 24 του Καταστατικού του Ταμείου Επικουρικής Ασφαλίσεως Χημικών, β)της παρ. 2 του άρθρ. 4 του Ν.Δ. 1379/73 «περί Συμβουλίων και Επιτροπών αρμοδιότητας Υπουργείου Κοινων. Υπηρεσιών». 2.Γνώμην του Διοικητικού Συμβουλίου του Ταμείου Επικουρικής Ασφαλίσεως Χημικών, ληφθείσαν κατά την υπ’ αριθ. 1697/49/4.12.1975 συνεδρίασιν αυτού, αποφασίζομεν: 1.Αι υπό του Ταμείου Επικουρικής Ασφαλίσεως Χημικών καταβαλλόμεναι συντάξεις εις τους συνταξιούχους, ων η έναρξις συνταξιοδοτήσεως εμπίπτει εις το μέχρι της 31.3.1975 χρονικόν διάστημα, αναπροσαρμόζονται ως ακολούθως: α)Από 1ης Ιαν. 1975 βάσει των από 1.7.1974 ισχυουσών βασικών αποδοχών των επιστημόνων Χημικών, ως αύται καθωρίσθησαν δια της υπ’ αριθ. 14/75 αποφάσεως του Δ.Δ.Δ.Δ. Αθηνών, κυρωθείσης δια της υπ’ αριθ. 16117/2447/29.3.75 αποφάσεως του Υπουργού Απασχολήσεως (ΦΕΚ τευχ. Β΄ 357/31.3.75) (τομ 15Α 4  σελ. 677). β)Από της 1ης Σεπτ. 1975 βάσει των από 1.3.1975 ισχυουσών βασικών αποδοχών των επιστημόνων χημικών, ως αύται καθωρίσθησαν, δια της αυτής ως άνω αποφάσεως του Δ.Δ.Δ.Δ. Αθηνών. Η παρούσα δημοσιευθήτω δια της Εφημερίδος της Κυβερνήσεως.

[Source: greek_legal_code_raptarchis | Tokens: 1242]